**Harc Község Önkormányzata Képviselő-testületének …/2022. (XII. 1.) önkormányzati rendelet-tervezete**

**a köztemetőről és a temetkezés rendjéről**

Harc Község Önkormányzatának Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, 40. § (3) bekezdésében, 41. § (3) bekezdésében kapott felhatalmazás alapján a Magyarország helyi önkormányzatokról szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a következőket rendeli el:

**A rendelet célja**

**1. §**

A rendelet célja, hogy Harc Község Önkormányzatának ( a továbbiakban: Önkormányzat) közigazgatási területén a helyi viszonyok figyelembevételével biztosítsa a tisztességes és méltó temetéshez, valamint a végtisztesség megadásához való jogot, szabályozza a temető működési rendjét és meghatározza a temetkezés lebonyolításának, a temető használatának szabályait.

**A rendelet hatálya**

**2. §**

(1) A rendelet hatálya kiterjed az Önkormányzatának tulajdonában álló köztemetőre - a Harc belterület 116, 124, 125 és 126 hrsz.-ra.

(2) E rendelet szabályait alkalmazni kell a köztemető fenntartását, üzemeltetését, valamint a temetkezési tevékenységet végző természetes és jogi személyeknek, valamint annak, akire e tevékenység gyakorlása során jogok keletkeznek, kötelezettségek hárulnak.

**Értelmező rendelkezések**

**3. §**

E rendelet alkalmazásában:

*a)* temető: Harc község közigazgatási területén belüli, beépítésre szánt vagy beépítésre nem szánt, építési használata szerinti zöldfelületi jellegű különleges terület, amely kegyeleti célokat szolgál, közegészségügyi rendeltetésű, és amelyet az elhunytak eltemetésére, a hamvak elhelyezésére létesítettek és használnak, vagy használtak;

*b)* köztemető: az Önkormányzat tulajdonában lévő temető,

*c)* temetkezési emlékhely: a temetőn kívül, különösen templomban, altemplomban, templomkertben, történeti kertben, urnacsarnokházban vagy más építményben és területen lévő, az elhunytak eltemetésére, urnák elhelyezésére és hamvak szétszórására szolgál;

*d)* temetési hely: a temetőben vagy a temetkezési emlékhelyen létesített sírhely, sírbolt, urnafülke, urnasírhely, urnasírbolt, valamint a hamvasztóüzemi építmény területén, ingatlanán létesített urnafülke, urnasírhely. A temetési helyek egyes formái, a temetés módja, továbbá a földben vagy építményben történő elhelyezkedése alapján különböznek egymástól;

*e)* kegyeleti közszolgáltatás: a köztemető fenntartását, továbbá üzemeltetését magába foglaló egyéni és közösségi kegyeleti célú, az elhunyt emlékének megőrzésére irányuló önkormányzati tevékenységek összessége?

*f)* temetkezési szolgáltató: az az egyéni vállalkozó vagy gazdasági társaság, aki, illetve amely megfelel a temetkezési szolgáltatókra vonatkozó törvényi feltételeknek, telephellyel, halottszállító járművel és a szolgáltatás ellátásához személyzettel rendelkezik.

**A temető fenntartása**

**4. §**

(1) A köztemető fenntartója Harc Község Önkormányzata.

(2) A köztemető létesítéséről, bővítéséről, lezárásáról és megszüntetéséről Harc Község Önkormányzata gondoskodik.

(3) Az önkormányzat maga gondoskodik a temető üzemeltetéséről. Az önkormányzat a temető üzemeltetéséről kegyeleti közszolgáltatási szerződés alapján gazdálkodó szervezet útján is gondoskodhat.

(4) Az önkormányzat - a temető kegyeleti méltóságának megőrzése érdekében - gondoskodik a temető tárgyi és infrastrukturális létesítményeinek megépítéséről, zöldfelületeinek és sírhelytábláinak kialakításáról és karbantartásáról.

(5) Temetkezési tevékenységet az erre engedéllyel rendelkező, temetkezési tevékenységet végző gazdálkodó szervezetek, vállalkozások végezhetnek.

(6) A temetőfenntartási díj összege nem lehet magasabb, mint a Tvt. 40. (4) bekezdésben meghatározott mérték.

(7) A temető fenntartásával és üzemeltetésével összefüggő hatósági feladatok ellátását a Tolna Megyei Kormányhivatal végzi.

(8) A köztemető használatának rendjét - a temetőszabályzat kötelező tartalmi elemeire is figyelemmel - e rendelet tartalmazza.

**A temető üzemeltetése**

**5. §**

(1) Az üzemeltető biztosítja a temető látogatói számára a temető használatát, a létesítmények igénybevételét.

(2) Amennyiben az üzemeltetést kegyeleti közszolgáltatási szerződés alapján gazdálkodó szervezet látja el, az üzemeltetés körébe tartozó feladatokat a szerződés tartalmazza.

(3) Az üzemeltető a temetési szolgáltatási tevékenység végzésének lehetővé tételét hátrányos megkülönböztetés nélkül köteles biztosítani a temetkezési vállalkozóknak.

(4) Amennyiben közszolgáltatási szerződés útján gondoskodik a temető tulajdonosa az üzemeltetésről, úgy az üzemeltetés tapasztalatairól, a kegyeleti közszolgáltatási szerződés végrehajtásáról, valamint az üzemeltetéssel összefüggő bevételeiről, kiadásairól az üzemeltető évente beszámol a képviselő-testület előtt.

(5) A temetőben temetkezési tevékenység csak a temetkezési szolgáltatást engedélyező hatóság engedélyével folytatható.

**A temető létesítményei**

**6. §**

(1) A köztemetőben az önkormányzat:

*a)* az utat,

*b)* a ravatalozót,

*c)* a temető bekerítését vagy élő sövénnyel való elhatárolását,

*d)* a vízvételi lehetőséget, illemhelyet,

*e)* a temető területének parkosítását, az utak sorfásítását,

*f)* a hulladéktárolót biztosítja.

(2) Az (1) bekezdés szerinti létesítmények közül a vizet, a hulladéktárolót, az utat és az illemhelyet a temetőlátogatók díjtalanul használhatják.

(3) Kegyeleti közszolgáltatási díjat kell fizetni a ravatalozó használatáért, melynek értékét e rendelet melléklete tartalmazza - az egyéb díjfizetésekkel együtt - és a képviselő-testület évente felülvizsgál, illetve megállapít.

(4) Temető-fenntartási hozzájárulás díjat köteles fizetni a vállalkozásszerű munkát végző.

**A temetés módja, az eltemetésre kötelezettek**

**7. §**

(1) A temetés módja szerint a temetés hamvasztással vagy hamvasztás nélkül történik, világi vagy egyházi szertartás szerint. A világi temetés szertartásrendjét az eltemettetők határozzák meg. Az egyházi temetés az egyházak hitéleti tevékenységének, vallási szokásainak tiszteletben tartásával történik.

(2) A tisztességes és méltó temetés, valamint a halottak nyughelye előtt a tiszteletadás joga mindenkit megillet az elhunyt személyére, vallási, illetőleg lelkiismereti meggyőződésére, valamely faji csoporthoz tartozására, nemzeti-nemzetiségi hovatartozására tekintet nélkül.

(3) Az eltemetés módjára és helyére nézve az elhunyt életében tett rendelkezése az irányadó, amennyiben ez nem ró az eltemettető személyére aránytalanul nagy terhet.

(4) Az elhunyt életében tett rendelkezése hiányában az eltemetés módját és helyét az határozza meg, aki az eltemettetésről gondoskodik, vagy arra köteles lenne, de a temetésről más szerv vagy magánszemély gondoskodik, úgy mintha az elhunyt saját halottja volna.

(5) Ha a temetésről több személy gondoskodik és közöttük az eltemettetés módja tekintetében nincs megegyezés, a temetés csak elhamvasztás nélkül történhet.

(6) Ha temetésre kötelezett személy nincs, ismeretlen helyen tartózkodik, vagy kötelezettségét nem teljesíti, a temetésről az önkormányzat polgármestere - az egyéb jogszabályokban meghatározott feltételek megléte esetén határidőn belül - gondoskodik.

**A temetési helyek**

**8. §**

(1) A temetőt sírhelytáblákra (parcella), a táblákat sorokra kell osztani. A sorokban a temetési helyeket az üzemeltető jelöli ki.

(2) A sírhelytáblákat, a sorokat és a sírhelyeket számozni kell

(3) A sírboltok, az egyes-, és a kettős sírhelyek számára - az egységes gondozás érdekében külön sort lehet kijelölni.

(4) A sírsorok közötti távolság 2 méter, kivéve az új kiképzésű - fej-fej alatti - sírsorok egymástól való távolságát, ahol a sírok fejrészei között a távolság 70 centiméter.

**9. §**

(1) Hamvasztásos temetés esetén az urnába helyezett hamvak temetési helye lehet urnafülke (kolumbárium) is. Az urna a koporsós temetési helyre is eltemethető.

(2) Koporsós temetés esetén a temetési hely lehet egyes sírhely, kettős sírhely vagy sírbolt, a már előre külön erre a célra kijelölt helyen.

**10. §**

(1) A köztemetőben levő sírhelyek méretei:

*a)* egyes felnőtt-sírhely: 2,2 m hosszú, 1,2 m széles, 2 m mély;

*b)* kettős sírhely: 2,2 m hosszú, 2,2 m széles, 2 m mély;

*c)* az építhető sírbolthelyek mérete a kettős sírhely méretével azonos.

(2) Egyes és kettős sírhelyen sírbolt kiépítése nem engedélyezett.

(3) A sírok egymástól való oldaltávolsága 0,6 m.

(4) A sírdombok magassága legfeljebb 30 cm lehet, a sírhelyeken a sírdomb felhantolása nem kötelező.

(5) A sírgödrök kifalazása, kibetonozása, más el nem korhadó anyaggal való bélelése nem engedélyezett.

**A rátemetés**

**11. §**

(1) Felnőtt sírhelybe további egy koporsó temethető. A rátemetés miatt a sírhely használati ideje meghosszabbodik 25 évvel.

(2) Felnőtt sírhelyben két koporsón kívül még két urna helyezhető el. Koporsós rátemetés nélkül a sírban még négy urna helyezhető el.

(3) Az urnás rátemetés miatt a sírhely használati ideje nem hosszabbodik meg.

(4) A rátemetés engedélyezésekor a sírnyitásra vonatkozó szabályok szerint kell eljárni.

(5) Koporsós rátemetés esetén a sírgödröt úgy kell mélyíteni, hogy a felülre kerülő koporsó aljzata legalább 160 cm mélységbe kerüljön.

**A sírbolt**

**12. §**

(1) A sírbolt al- és felépítményből álló temetési hely, melynek megépítéséhez üzemeltető hozzájárulása és építési engedély szükséges.

(2) A sírboltban 2-6 koporsó helyezhető el.

(3) A sírboltokba való temetés rendjét a sírboltkönyv határozza meg.

(4) A sírboltban koporsónként - az helyett - két urna is elhelyezhető.

**A sírjelek**

**13. §**

(1) A síremlékek és tartozékai, továbbá az emlékoszlop tervét (vázrajzát) az elhelyezés előtt a köztemető üzemeltetőjének be kell mutatni.

(2) A síremlék alapja nem terjeszkedhet túl a sírhelyen, és a síremlék vonalától legfeljebb 5-5 centiméterrel érhet tovább.

(3) A temetési helyen túlterjeszkedő, közízlést sértő vagy oda nem illő felirattal ellátott sírjel a sírhelyen nem helyezhető el.

(4) A síremlék köré a sírhelyen túl növény, virág nem ültethető.

(5) A temetési helyen az üzemeltető előzetes írásbeli hozzájárulásával ültethetők ki egy méternél magasabbra növő fák, cserjék, bokrok.

(6) Az engedély nélkül ültetett egy méternél magasabbra növő növényeket az üzemeltető eltávolíttathatja.

**14. §**

(1) A sírok felett emelt síremlékek, sírjelek karbantartása, helyreállítása, felújítása a temetési hely felett rendelkezésre jogosult kötelezettsége. Üzemeltető e kötelezettsége teljesítésére a rendelkezési jog jogosultját felhívhatja, életet és a biztonságos használatot veszélyeztető állapot fennállása esetén pedig köteles felhívni. A felhívást - a temetési hely megjelölésével - a temető bejáratánál 90 napra ki kell függeszteni. A sírjel vagy síremlék helyreállításáig a temetési helyen további temetkezés nem történhet.

(2) Az üzemeltető gondoskodik az elhanyagolt, elgyomosodott, a környezetet veszélyeztető sírhelyek felett rendelkezési joggal rendelkező felszólítása után a szükséges munkálatoknak a mulasztó költségére való elvégzéséről.

(3) A köztemető rendje és tisztasága érdekében síráthelyezés vagy új síremlék állítása miatt feleslegessé vált sírjelek, sírkőmaradványok elszállításáról a rendelkezési jog jogosultjának egy hónapon belül gondoskodnia kell. A síremlék temető területéről való kiviteléhez - vagyonvédelmi okokból - az üzemeltető előzetes engedélye szükséges.

(4) Építési, bontási munkálatok megkezdését, építési anyag beszállítását, bontási anyag elszállítását az üzemeltetőnek be kell jelenteni. A munka úgy végezhető, hogy az ne sértse a hozzátartozók és a látogatók kegyeleti érzéseit. A munkavégzés során a szomszédos temetési hely nem sérülhet.

(5) A lejárt és újra nem váltott síron levő síremlék elbontására a sírhely felett korábban rendelkezésre jogosult köteles. Ha kötelezettségének a figyelmeztetés ellenére sem tesz eleget, a síremlék lebontható és értékesíthető.

(6) A síremlék bontásáról, értékesítéséről az üzemeltető nyilvántartást vezet. A nem értékesíthető síremlékeket a temetőben kialakított kőtárban kell elhelyezni.

(7) Az elhunytat - ha az eltemettetőnek nincs a temetőben meglévő temetési hely feletti rendelkezési joga - az elhalálozás ideje szerint sorrendben következő temetési helyre kell temetni, kivéve, ha a szabályzat másként nem rendelkezik.

(8) Az üzemeltető köteles a nyilvántartások (nyilvántartókönyv, sírboltkönyv) vezetésére.

**Sírhelygazdálkodás**

**15. §**

(1) Az éves sírhelygazdálkodás az üzemeltető feladata, melynek keretében kijelöli a temetésre előkészített és használható temetési helyeket.

(2) Az üzemeltető vezeti a szabad temetési helyekről szóló nyilvántartást.

(3) Az üzemeltető a sírhelygazdálkodás során ügyel arra, hogy a temetési helyek a temető területének legfeljebb 65 %-át foglalják el.

**Rendelkezési jog**

**16. §**

(1) A temetési hely felett az rendelkezik, aki megváltotta. A rendelkezési jog gyakorlása kiterjed a temetési helyre helyezhető személyek körének meghatározására, síremlék, sírjel állítására, gondozására.

(2) A megváltási díjak, valamint a temető-fenntartási hozzájárulási díj mértékét jelen rendelet 1. melléklete tartalmazza.

(3) A megváltási díjat a temettetőnek előre meg kell váltania.

(4) A temetési hely feletti rendelkezési jog

*a)* egyes sírhely esetén 25 év, illetve az utolsó koporsós rátemetés napjától számított 25 év,

*b)* kettős sírhely esetén 25 év, illetve az utolsó koporsós be- és rátemetés napjától számított 25 év,

*c)* sírbolt esetén 60 év,

*d)* urnafülke esetén 10 év.

**17. §**

(1) Amennyiben a megváltási idő anélkül telik el, hogy megtörtént volna a második temetés, a sírhely további használati jogát csak újraváltással lehet biztosítani.

(2) A temetési hely feletti rendelkezési jog újraváltható. Az újraváltás időtartamára és díjára a megváltási időtartamokra és díjakra vonatkozó hatályos rendelkezéseket kell alkalmazni. A temetési helyet újraváltásra először az eltemettetőnek kell felajánlani.

(3) Az újraváltás csak akkor tagadható meg, ha a temető tulajdonosa a területet átalakítja vagy más célra kívánja felhasználni.

**18. §**

(1) A rendelkezési jog megszűnik, ha a használati idő újraváltás nélkül letelik, továbbá a megváltási időtartamon belül - a rendelkezésre jogosult és az üzemeltető megállapodása alapján - koporsós áthelyezés, illetve utólagos hamvasztás utáni áthelyezés esetén.

(2) A rendelkezési jog lejárta előtt hat hónappal a temető üzemeltetője köteles írásban tájékoztatni a jogosultat a lejárat időpontjáról, az újraváltás lehetőségéről és díjáról. Amennyiben a jogosult személye vagy lakó-, illetve tartózkodási helye az üzemeltető előtt nem ismert, úgy a tájékoztatást a temető bejáratánál ki kell függeszteni a temetési hely megjelölésével.

(3) Ha sem a rendelkezési jog jogosultja, sem annak közeli hozzátartozója nem váltja újra a sírhelyet, a feltáráskor a holttestmaradványokat közös sírhelyben kell elhelyezni.

**A temető rendje**

**19. §**

(1) A temető bejáratánál jól látható helyen tájékoztató táblát kell elhelyezni, melyen fel kell tüntetni a temető nyitvatartási rendjét, a tulajdonos és az üzemeltető megnevezését, pontos címét, valamint a temető részletes térképét.

(2) A temető nyitvatartási rendje az igényekhez igazodik.

(3) A temetőlátogatók kötelesek a szertartások rendjét, mások kegyeleti érzéseit tiszteletben tartani.

(4) A sírhelyek gondozása során keletkező hulladék a sírhelyen, vagy akörül nem tárolható, azt az üzemeltető által kijelölt helyre kell vinni.

(5) A sírhelyek, sírbolthelyek bekerítése nem engedélyezett.

(6) A köztemetőben 12 éven aluli gyermek felügyelet nélkül nem tartózkodhat.

(7) A temetőbe állatot bevinni nem szabad.

(8) A sírhelyek környékét felásni, a földet elhordani nem szabad.

**20. §**

A rendelkezési jog jogosultja a sírhely gondozása körében a sírhelyen, annak határain belül:

*a)* egynyári vagy évelő lágyszárú növényeket ültethet,

*b)* a sírhelyen cserepes, vágott- vagy művirágot, koszorút helyezhet el,

*c)* olyan fás szárú növényt ültethet, mely az egy méteres magasságot kifejlett állapotban sem éri el.

**21. §**

(1) A temetőbe való behajtás díja 0, - Ft.

(2) A temetőbe járművel behajtani, ott azzal közlekedni csak a kijelölt parkoló helyig szabad.

(3) A mozgáskorlátozott személyre, valamint az egészségi állapota vagy életkora miatt mozgásában gátolt személyre az (2) bekezdés nem vonatkozik.

**Záró rendelkezések**

**22. §**

Ez a rendelet 2022. december 2-án lép hatályba.

**23. §**

Ez a rendelet hatályon kívül helyezi a község 3/2003. (III:26.) önkormányzati rendeletét.

*1. melléklet a …/2022. (XII. 1.) önkormányzati rendelethez*

**A köztemetőben érvényes kegyeleti közszolgáltatási és temetési hely megváltási díjakról**

1. **Sírhely díja:**

a) egyes sírhely: 4.000,- Ft

b) kettes sírhely: 7.000,- Ft

2. **Sírbolthely (kripta) díja:**

a) kétszemélyes sírbolt: 10.000,- Ft

b) négyszemélyes sírbolt: 16.000,- Ft

c) hatszemélyes sírbolt: 16.000,- Ft

3. **Urnasírhely:**

urnafülkében: 6.000,- Ft

4. **Ravatalozóhelyiség bérleti díja:** 5.000,- Ft/elhunyt

5. **Újraváltási díj** a megváltás évében esedékes díjjal egyezik meg.

6. **Temető-fenntartási hozzájárulás díja**: 275/év

**A fenti díjak az ÁFÁ-t** **tartalmazzák.**

Végső előterjesztői indokolás

A temetőkről és a temetkezésről szóló 1999. évi XLIII. törvény 41.§ (3) bekezdése előírja a temetővel és temetkezéssel kapcsolatos helyi szabályok rendeleti szintű meghatározását, a rendelet alkotás kötelező. Az újraszabályozás elmaradásának következménye, hogy a jelenleg hatályos önkormányzati rendelet marad, mely részben felel meg a törvényi előírásoknak.